Kinnitatud Kiltsi Põhikooli direktori 3.01.2017

käskkirjaga nr 3

**KILTSI PÕHIKOOLI ÕPPEKAVA**

**1. Üldsätted**

1.1. Kiltsi Põhikooli õppekava on kooli õppe- ja kasvatustegevuse alusdokument, mis on koostatud põhikooli riikliku õppekava alusel.

1.2. Kiltsi Põhikooli õppekava terviktekst on kättesaadav veebilehel ja kooli raamatukogus.

1.3. Kiltsi Põhikooli õppekavas on üldosa ja ainekavad.

1.4. Kiltsi Põhikooli õppekava üldosas esitatakse:

1.4.1. üldsätted;

1.4.2. õppe- ja kasvatuseesmärgid ning –põhimõtted;

1.4.3. põhikooli tunnijaotusplaan õppeaineti ja aastati, kogu kooli valikkursuste loendid ja valimise põhimõtted;

1.4.4. läbivad teemad ja nende käsitlemise põhimõtted, lõimingu põhimõtted, seejuures III kooliastme läbivatest teemadest lähtuva või õppeaineid lõimiva loovtöö korraldamise põhimõtted ja temaatilised rõhuasetused;

1.4.5. ülekooliliste ja koolidevaheliste projektide kavandamise põhimõtted;

1.4.6. õppe ja kasvatuse korraldus (sealhulgas projekt-, õues- ja muuseumiõppeks ning ekskursioonideks ja õppekäikudeks vajalik aeg);

1.4.7. hindamise korraldus;

1.4.8. põhikooli lõpetamise korraldus;

1.4.9. õpilaste ja vanemate teavitamise ja nõustamise korraldus;

1.4.10. õpilaste juhendamise ja haridusliku erivajadusega õpilaste õppekorralduse põhimõtted;

1.4.11. karjääriteenuste korraldus;

1.4.12. õpetaja töökava koostamise põhimõtted;

1.4.13. kooli õppekava uuendamise ja täiendamise kord.

1.5. Ainevaldkonniti koondatud ainekavad esitatakse klassiti järgmisel:

1.5.1. keel ja kirjandus;

1.5.2. võõrkeeled;

1.5.3. matemaatika;

1.5.4. loodusained;

1.5.5. sotsiaalained;

1.5.6. kunstiained;

1.5.7. tehnoloogia;

1.5.8. kehaline kasvatus;

1.5.9. valikkursused.

1.6. Põhihariduse alusväärtused

1.6.1. Põhihariduses toetatakse võrdsel määral õpilase vaimset, füüsilist, kõlbelist, sotsiaalset ja emotsionaalset arengut. Kiltsi Põhikool loob tingimused õpilaste erisuguste võimete tasakaalustatud arenguks ja eneseteostuseks ning teaduspõhise maailmapildi kujunemiseks.

1.6.2. Kiltsi Põhikool kujundab väärtushoiakuid ja –hinnanguid, mis on isikliku õnneliku elu ja ühiskonna eduka koostoimimise aluseks.

1.6.3. Uue põlvkonna sotsialiseerumine rajaneb eesti kultuuri traditsioonide, Euroopa ühisväärtuste ning maailma kultuuri ja teaduse põhisaavutuste omaksvõtul. Tugeva põhiharidusega inimesed suudavad ühiskonnaga integreeruda ning aitavad kaasa Eesti ühiskonna jätkusuutlikule sotsiaalsele, kultuurilisele, majanduslikule ja ökoloogilisele arengule.

1.7. Kiltsi Põhikooli õppekavas oluliseks peetud väärtused tulenevad „Eesti Vabariigi põhiseaduses“, ÜRO inimõiguste ülddeklaratsioonis, lapse õiguste konventsioonis ning Euroopa Liidu alusdokumentides nimetatud eetilistest põhimõtetest.

1.8. Kiltsi Põhikoolis tähtsustatakse alusväärtusena ausust, hoolivust, inimväärikust, lugupidamist enda ja teiste vastu, austust emakeele ja kultuuri vastu, kultuurilist mitmekesisust, sallivust, keskkonna jätkusuutlikust ja vastutustundlikust.

**2. Õppe- ja kasvatuseesmärgid ning –põhimõtted**

**2.1. Kiltsi Põhikooli sihiseade**

2.1.1. Kiltsi Põhikoolil on nii hariv kui ka kasvatav ülesanne. Kool aitab kaasa õpilaste kasvamisele loovateks, mitmekülgseteks isiksusteks, kes suudavad ennast täisväärtuslikult teostada erinevates rollides: perekonnas, tööl ja avalikus elus.

2.1.2. Kiltsi Põhikoolis on õpetuse ja kasvatuse põhitaotlus tagada õpilase eakohane tunnetuslik, kõlbeline, füüsiline ja sotsiaalne areng ning tervikliku maailmapildi kujunemine.

2.1.3. Kiltsi Põhikooli ülesanne on luua õpilasele eakohane, turvaline, positiivselt mõjuv ja arendav õpikeskkond, mis toetab tema õpihimu ja õpioskuste, enesereflektsiooni ja kriitilise mõtlemisvõime, teadmiste ja tahteliste omaduste arengut, loovat eneseväljendust ning sotsiaalse ja kultuurilise identiteedi kujunemist.

2.1.4. Kiltsi Põhikool toetab põhiliste väärtushoiakute kujunemist. Õpilane mõistab oma tegude aluseks olevaid väärtushinnanguid ja tunneb vastutust tegude tagajärgede eest. Põhikoolis luuakse alus enese määratlemisele eneseteadliku isiksusena, perekonna, rahvuse ja ühiskonna liikmena, kes suhtub sallivalt ja avatult maailma ja inimeste mitmekesisusse.

2.1.5. Kiltsi Põhikool aitab õpilasel jõuda selgusele oma huvides, kalduvustes ja võimetes ning tagab valmisoleku õpingute jätkamiseks järgneval haridustasemel ja elukestvaks õppeks. Põhikooli lõpetanud noorukil on arusaam oma tulevastest rollidest perekonnas, tööelus, ühiskonnas ja riigis.

2.1.6. Teadmiste, väärtushinnangute ja praktiliste oskuste omandamine ja arendamine toimub Kiltsi Põhikoolis kogu kooli õppe- ja kasvatusprotsessi, kodu ja kooli koostöö ning õpilase vahetu elukeskkonna ühistoime tulemusena.

2.1.7. Kiltsi Põhikool seisab eesti rahvuse, keele ja kultuuri säilimise ja arengu eest, seepärast pööratakse põhikooli õpetuses ja kasvatuses erilist tähelepanu eesti keele õppele.

2.1.8. Kiltsi Põhikoolis pööratakse tähelepanu mõisakoolist tulenevatele kultuuriloolistele ja keskkonnaalastele teadmistele.

**2.2. Pädevused**

2.2.1. Pädevused on asjakohaste teadmiste, oskuste ja hoiakute kogum, mis tagab suutlikkuse teatud tegevusalal või –valdkonnas tulemuslikult toimida. Pädevused jagunevad üld- ja valdkonnapädevusteks.

2.2.2. Üldpädevused on aine- ja valdkonnaülesed pädevused, mis on väga olulised inimeseks ja kodanikuks kasvamisel. Üldpädevused kujunevad kõigi õppeainete kaudu, ent ka tunni- ja koolivälises tegevuses ning nende kujunemist jälgitakse ja suunatakse õpetajate ning kooli ja kodu ühistöös.

2.2.3. Üldpädevused on:

* 1. **kultuuri- ja väärtuspädevus** – suutlikkus hinnata inimsuhteid ja tegevusi üldkehtivate moraalinormide seisukohast; tajuda ja väärtustada oma seotust teiste inimestega, ühiskonnaga, loodusega, oma ja teiste maade ja rahvaste kultuuripärandiga ning nüüdiskultuuri sündmustega; väärtustada loomingut ja kujundada ilumeelt; hinnata üldinimlikke ja ühiskondlikke väärtusi, väärtustada inimlikku, kultuurilist ja looduslikku mitmekesisust; teadvustada oma väärtushinnanguid;
  2. **sotsiaalne ja kodanikupädevus** – suutlikkus ennast teostada; toimida aktiivse, teadliku, abivalmi ja vastutustundliku kodanikuna ning toetada ühiskonna demokraatlikku arengut; teada ja järgida ühiskondlikke väärtusi ja norme; austada erinevate keskkondade reegleid ja ühiskondlikku mitmekesisust, religioonide ja rahvuste omapära; teha koostööd teiste inimestega erinevates situatsioonides; aktsepteerida inimeste ja nende väärtushinnangute erinevusi ning arvestada neid suhtlemisel;
  3. **enesemääratluspädevus** – suutlikkus mõista ja hinnata iseennast, oma nõrku ja tugevaid külgi; analüüsida oma käitumist erinevates olukordades; käituda ohutult ja järgida tervislikke eluviise; lahendada suhtlemisprobleeme;
  4. **õpipädevus** – suutlikkus organiseerida õppekeskkonda individuaalselt ja rühmas ning hankida õppimiseks, hobideks, tervisekäitumiseks ja karjäärivalikuteks vajaminevat teavet; planeerida õppimist ja seda plaani järgida; kasutada õpitut erinevates olukordades ja probleeme lahendades; seostada omandatud teadmisi varemõpituga; analüüsida oma teadmisi ja oskusi, motiveeritust ja enesekindlust ning selle põhjal edasise õppimise vajadusi;
  5. **suhtluspädevus** – suutlikkus ennast selgelt, asjakohaselt ja viisakalt väljendada nii emakeeles kui ka võõrkeeltes, arvestades olukordi ja mõistes suhtluspartnereid ning suhtlemise turvalisust; ennast esitleda, oma seisukohti esitada ja põhjendada; lugeda ning eristada ja mõista teabe- ja tarbetekste ning ilukirjandust; kirjutada eri liiki tekste, kasutades korrektset viitamist, kohaseid keelevahendeid ja sobivat stiili; väärtustada õigekeelsust ja väljendusrikast keelt ning kokkuleppel põhinevat suhtlemisviisi;
  6. **matemaatika-, loodusteaduste ja tehnoloogiaalane pädevus** – suutlikkus kasutada matemaatikale omast keelt, sümboleid, meetodeid koolis ja igapäevaelus; suutlikkus kirjeldada ümbritsevat maailma loodusteaduslike mudelite ja mõõtmisvahendite abil ning teha tõenduspõhiseid otsuseid; mõista loodusteaduste ja tehnoloogia olulisust ja piiranguid; kasutada uusi tehnoloogiaid eesmärgipäraselt;
  7. **ettevõtlikkuspädevus** – suutlikkus ideid luua ja ellu viia, kasutades omandatud teadmisi ja oskusi erinevates elu- ja tegevusvaldkondades; näha probleeme ja neis peituvaid võimalusi, aidata kaasa probleemide lahendamisele; seada eesmärke, koostada plaane, neid tutvustada ja ellu viia; korraldada ühistegevusi ja neist osa võtta, näidata algatusvõimet ja vastutada tulemuste eest; reageerida loovalt, uuendusmeelselt ja paindlikult muutustele; võtta arukaid riske;
  8. **digipädevus** – suutlikkus kasutada uuenevat digitehnoloogiat toimetulekuks kiiresti muutuvas ühiskonnas nii õppimisel, kodanikuna tegutsedes kui ka kogukondades suheldes; leida ja säilitada digivahendite abil infot ning hinnata selle asjakohasust ja usaldusväärsust; osaleda digitaalses sisuloomes, sh tekstide, piltide, multimeediumide loomisel ja kasutamisel; kasutada probleemilahenduseks sobivaid digivahendeid ja võtteid, suhelda ja teha koostööd erinevates digikeskkondades; olla teadlik digikeskkonna ohtudest ning osata kaitsta oma privaatsust, isikuandmeid ja digitaalset identiteeti; järgida digikeskkonnas samu moraali- ja väärtuspõhimõtteid nagu igapäevaelus.

2.2.4. Lähedase eesmärgiseade ja õppesisuga õppeained moodustavad ainevaldkonna.

Ainevaldkonna peamine eesmärk on vastava valdkonnapädevuse kujundamine, mida toetavad õppeainete eesmärgid ja õpitulemused. Valdkonnapädevuse kujunemist toetavad ka teiste ainevaldkondade õppeained ning tunni- ja kooliväline tegevus.

2.2.5. Ainekavades esitatakse nii kooliastmete õpitulemused kui ka õpitulemused õppeteemade läbimisel või osaoskuseti. Õpitulemused toetavad valdkonnapädevuste kujunemist. Väärtushoiakuid väljendavaid õpitulemusi numbriliselt ei hinnata, vaid antakse nende saavutatuse kohta õpilasele sõnaline tagasiside.

|  |  |  |
| --- | --- | --- |
| Nr. | Üldpädevused | Valdkonnapädevuste kujunemine läbi tegevuste |
| 1 | Väärtuspädevus | Mõisakoolist lähtuv keskkonna ja kultuurilooline õppe- ja  kasvatustöö  Tervist edendav kool  Uurimuslik õpe  Sallivuse arendamine erineva kultuuritaustaga inimeste suhtes  Aktsepteeriva suhtumise arendamine erinevate vaimsete ja füüsiliste võimetega inimeste suhtes |
| 2 | Sotsiaalne pädevus | Koostöö kõikides valdkondades  Suhtlemisoskuse kujundamine erinevatest rahvustest inimeste vahel  Kooli vaimse- ja sotsiaalse keskkonna analüüs  Tugiõpilase rakendamine |
| 3 | Enesemääratlus-  pädevus | Analüüsivad rahuloluküsitlused koos parendus ettepanekutega  Realistliku maailmapildi loomine läbi kõikide tegevuste |
| 4 | Õpipädevus | Õppima õpetamine ja õppimine  Mitmekesiste õppemeetodite rakendamine  Kooli andmebaaside loomine õpitulemuste kohta  Kutsevalik lähtudes enda teadmiste ja oskuste analüüsist |
| 5 | Suhtluspädevus | Huviringides osalemise võimalus  Kooli ajalehe väljaandmine  Kooliüritustel osalemine  Tolerantsuse kasvatamine läbi kõikide tegevuste  Rahvusvahelistes ja riigisisestes projektides osalemine  Rahvusõhtud |
| 6 | Matemaatika-, loodusteaduste ja tehnoloogiaalane pädevus | Ainepäevade korraldamine  Osalemine ainevõistlustel ja olümpiaadidel  Rakenduslike ülesannete lahendamine  Matemaatiline modelleerimine |
| 7 | Ettevõtlikkuspädevus | Majandusõpe esimeses ja teises kooliastmes  Rahvusvahelised ja riigisisesed projektid  Ühistegevused õpilasesinduse juhtimisel  Õpilasfirma |
| 8 | Digipädevus | Kolmandas kooliastmes on informaatikaõpetus  Asjakohaste ja usaldusväärsete digivahendite kasutamine õppetöös  E-tundide kasutamine õppetöös |

**2.3. I kooliastmes taotletavad pädevused ning õppe ja kasvatuse rõhuasetused**

Esimese kooliastme lõpus õpilane:

a) peab lugu oma perekonnast, klassist ja koolist; on viisakas, täidab lubadusi; teab, et kedagi ei tohi naeruvääristada, kiusata ega narrida; oskab kaaslast kuulata, teda tunnustada;

b) tahab õppida, tunneb rõõmu teadasaamisest ja oskamisest, oskab õppida üksi ning koos teistega, paaris ja rühmas, oskab jaotada aega õppimise, harrastustegevuse, koduste kohustuste ning puhkamise vahel;

c) teab oma rahvuslikku kuuluvust ning suhtub oma ning teistesse rahvustesse lugupidavalt;

d) oskab end häälestada ülesandega toimetulemisele ning oma tegevusi ülesannet täites mõtestada; oskab koostada päevakava ja seda järgida;

e) suudab tekstidest leida ja mõista seal sisalduvat teavet (sealhulgas andmeid, termineid, tegelasi, tegevusi, sündmusi ning nende aega ja kohta) ning seda suuliselt ja kirjalikult esitada;

f) mõistab ja kasutab õpitavas võõrkeeles igapäevaseid ära õpitud väljendeid ja lihtsamaid fraase;

g) arvutab ning oskab kasutada mõõtmiseks sobivaid abivahendeid ja mõõtühikuid erinevates eluvaldkondades eakohaseid ülesandeid lahendades;

h) käitub loodust hoidvalt;

i) oskab sihipäraselt vaadelda, erinevusi ja sarnasusi märgata ning kirjeldada; oskab esemeid ja nähtusi võrrelda, ühe-kahe tunnuse alusel rühmitada ning lihtsat plaani, tabelit, diagrammi ja kaarti lugeda;

j) oskab kasutada lihtsamaid arvutiprogramme ning kodus ja koolis kasutatavaid tehnilisi seadmeid;

k) austab oma kodupaika, kodumaad ja Eesti riiki, tunneb selle sümboleid ning täidab nendega seostuvaid käitumisreegleid;

l) oskab ilu märgata ja hinnata; hindab loovust ning tunneb rõõmu liikumisest, loovast eneseväljendusest ja tegevusest;

m) hoiab puhtust ja korda, hoolitseb oma välimuse ja tervise eest ning tahab olla terve; n) oskab ohtlikke olukordi vältida ja ohuolukorras abi kutsuda, oskab ohutult liigelda; o) teab, kelle poole erinevate probleemidega pöörduda, ning on valmis seda tegema. Esimeses klassis on õpetuse ja kasvatuse põhitaotlusteks õpilaste kohanemine koolieluga, turvatunde ja eduelamuse kogemine ning valmisoleku kujunemine edasiseks edukaks õppetööks. Õpilaste koolivalmidus ja võimed on erinevad, seetõttu diferentseeritakse õppeülesandeid ja nende täitmiseks kuluvat aega.

Esimese kooliastmes keskendutakse:

a) kõlbeliste tõekspidamiste ning heade käitumistavade tundmaõppimisele ja järgimisele;

b) positiivse suhtumise kujunemisele koolis käimisesse, õppimisesse ja kaasõpilastesse;

c) õpiharjumuse ja –oskuste kujundamisele ning püsivuse, iseseisvuse ja eesmärgistatud töö oskuste ning valikute tegemise oskuste arendamisele;

d) eneseväljendusoskuse ja –julguse kujundamisele;

e) põhiliste suhtlemis- ja koostööoskuste omandamisele, sealhulgas üksteist toetavate ja väärtustavate suhete kujunemisele õpilaste vahel;

f) õpiraskuste äratundmisele ning tugisüsteemide ja õpiabi pakkumisele. Õpetaja olulisim ülesanne on toetada iga õpilase eneseusku ja õpimotivatsiooni.

Õppetöö korraldamise alus on esimeses kooliastmes aineõpetuslik tööviis koos üld- ja aineõppe kombineeritud võimalusega.

**2.4. II kooliastme pädevused ning õppe ja kasvatuse rõhuasetused**

Teise kooliastme lõpus õpilane:

a) hindab harmoonilisi inimsuhteid, mõistab oma rolli pereliikmena, sõbrana, kaaslasena ja õpilasena; peab kinni kokkulepetest, on usaldusväärne ning vastutab oma tegude eest;

b) oskab keskenduda õppeülesannete täitmisele, oskab suunamise abil kasutada eakohaseid õpivõtteid (sealhulgas paaris- ja rühmatöövõtteid) olenevalt õppeülesande iseärasustest;

c) väärtustab oma rahvust ja kultuuri teiste rahvuste ning kultuuride seas, suhtub inimestesse eelarvamusteta, tunnustab inimeste, vaadete ja olukordade erinevusi ning mõistab kompromisside vajalikkust;

d) oskab oma tegevust kavandada ja hinnata ning tulemuse saavutamiseks vajalikke tegevusi valida ja rakendada, oma eksimusi näha ja tunnistada ning oma tegevust korrigeerida;

e) oskab oma arvamust väljendada, põhjendada ja kaitsta, teab oma tugevaid ja nõrku külgi ning püüab selgusele jõuda oma huvides;

f) oskab mõtestatult kuulata ja lugeda eakohaseid tekste, luua eakohasel tasemel keeleliselt korrektseid ning suhtlussituatsioonile vastavaid suulisi ja kirjalikke tekste ning mõista suulist kõnet;

g) tuleb vähemalt ühes võõrkeeles toime igapäevastes suhtlusolukordades, mis nõuavad otsest ja lihtsat infovahetust tuttavatel rutiinsetel teemadel;

h) on kindlalt omandanud arvutus- ja mõõtmisoskuse ning tunneb ja oskab juhendamise abil kasutada loogikareegleid ülesannete lahendamisel erinevates eluvaldkondades;

i) väärtustab säästvat eluviisi, oskab esitada loodusteaduslikke küsimusi ja hankida loodusteaduslikku teavet, oskab looduses käituda, huvitub loodusest ja looduse uurimisest;

j) oskab kasutada arvutit ja internetti suhtlusvahendina ning oskab arvutiga vormistada tekste;

k) oskab leida vastuseid oma küsimustele, hankida erinevatest allikatest vajalikku teavet, seda tõlgendada, kasutada ja edastada; oskab teha vahet faktil ja arvamusel;

l) tunnetab end oma riigi kodanikuna ning järgib ühiselu norme;

m) väärtustab kunstiloomingut ning suudab end kunstivahendite abil väljendada;

n) väärtustab tervislikke eluviise, on teadlik tervist kahjustavatest teguritest ja sõltuvusainete ohtlikkusest;

o) on leidnud endale sobiva harrastuse ning omab üldist ettekujutust töömaailmast. Teises kooliastmes on õpetuse ja kasvatuse põhitaotluseks vastutustundlike ja iseseisvate õpilaste kujunemine. Õppetöös on oluline äratada ja säilitada õpilaste huvi õppekavaga hõlmatud teadmis- ja tegevusvaldkondade vastu.

Teises kooliastmes keskendutakse:

1. õpimotivatsiooni hoidmisele ja tõstmisele, seostades õpitut praktikaga ning võimaldades õpilastel teha valikuid, langetada otsuseid ja oma otsuste eest vastutada;
2. salliva suhtumise kujundamisele erinevast kultuuriruumist pärit kaasõpilastesse;

c) huvitegevusvõimaluste pakkumisele;

d) õpilaste erivõimete ja huvide äratundmisele ning arendamisele;

e) õpiraskustega õpilastele tugisüsteemide ja õpiabi pakkumisele.

Õpetuses rakendatakse mitmekesiseid tööviise ja ülesandeid, mis võimaldavad murdeikka jõudvatel õpilastel teha iseseisvaid valikuid ja seostada õpitut praktilise eluga ning aitavad toime tulla õpilaste individuaalselt erineva arenguga, nende muutuvate suhete ja tegutsemisega uutes rollides.

**2.5. III kooliastme pädevused ning õppe ja kasvatuse rõhuasetused**

Kolmanda kooliastme lõpus õpilane:

a) tunneb üldtunnustatud väärtusi ja kõlbluspõhimõtteid, järgib neid, ei jää ükskõikseks, kui neid eiratakse, ning sekkub vajaduse korral oma võimaluste piires;

b) tunneb ja austab oma keelt ja kultuuri ning aitab kaasa eesti keele ja kultuuri säilimisele ja arengule. Omab ettekujutust ja teadmisi maailma eri rahvaste kultuuridest, suhtub teistest rahvustest inimestesse eelarvamustevabalt ja lugupidavalt;

c) on teadmishimuline, oskab õppida ja leida edasiõppimisvõimalusi, kasutades vajaduse korral asjakohast nõu;

d) on ettevõtlik, usub iseendasse, kujundab oma ideaale, seab endale eesmärke ja tegutseb nende nimel, juhib ja korrigeerib oma käitumist ning võtab endale vastutuse oma tegude eest;

e) suudab end olukorda ja suhtluspartnereid arvestades kõnes ja kirjas selgelt ja asjakohaselt väljendada, mõista ja tõlgendada erinevaid tekste, tunneb ja järgib õigekirjareegleid;

f) valdab vähemalt üht võõrkeelt tasemel, mis võimaldab igapäevastes olukordades suhelda kirjalikult ja suuliselt ning lugeda ja mõista eakohaseid võõrkeelseid tekste;

g) suudab lahendada igapäevaelu erinevates valdkondades tekkivaid küsimusi, mis nõuavad matemaatiliste mõttemeetodite (loogika ja ruumilise mõtlemise) ning esitusviiside (valemite, mudelite, skeemide, graafikute) kasutamist;

h) mõistab inimese ja keskkonna seoseid, suhtub vastutustundlikult elukeskkonda ning elab ja tegutseb loodust ja keskkonda säästes;

i) oskab esitada loodusteaduslikke küsimusi, nende üle arutleda, esitada teaduslikke seisukohti ja teha tõendusmaterjali põhjal järeldusi;

j) suudab tehnikamaailmas toime tulla ning tehnikat eesmärgipäraselt ja võimalikult riskita kasutada;

k) on aktiivne ja vastutustundlik kodanik, kes on huvitatud oma kooli, kodukoha ja riigi demokraatlikust arengust;

l) suudab väljendada ennast loominguliselt, peab lugu kunstist ja kultuuripärandist;

m) väärtustab ja järgib tervislikku eluviisi ning on füüsiliselt aktiivne;

n) mõtleb süsteemselt, loovalt ja kriitiliselt, on avatud enesearendamisele.

Kolmandas kooliastmes on õppe ja kasvatuse põhitaotlus aidata õpilastel kujuneda vastutustundlikeks ühiskonnaliikmeteks, kes igapäevaelus iseseisvalt toime tulevad ning suudavad oma huvidele ja võimetele vastavat õpiteed valida.

Kolmandas kooliastmes keskendutakse:

a) õpimotivatsiooni hoidmisele;

b) õppesisu ja omandatavate oskuste seostamisele igapäevaeluga ning nende rakendatavuse tutvustamisele tulevases tööelus ja jätkuõpingutes;

c) erinevate õpistrateegiate teadvustatud kasutamisele ning enesekontrollimise oskuse arendamisele;

d) pikemaajaliste õppeülesannete (sealhulgas uurimuslike õppeülesannete)

planeerimisele, eesmärkide püstitamisele ja oma tulemuste hindamisele;

e) õpilaste erivõimete ja huvide arendamisele;

f) salliva suhtumise kujundamisele erinevast kultuuriruumist pärit kaasõpilastesse;

g) õpilaste toetamisele nende edasiste õpingute ja kutsevalikute tegemisel.

**2.6. Õppimise käsitus ja õppekeskkond**

2.6.1. Kiltsi Põhikooli õppekavas käsitatakse õppimist väljundipõhiselt, rõhutades muutusi õpilase või õpilaste rühma käitumisvõimes. Konkreetsemalt tähendab see selliste teadmiste, oskuste, vilumiste, väärtushoiakute ja –hinnangute omandamist, mis on vajalikud igapäevases elus toimetulekuks. Õppimise psühholoogiliseks aluseks on kogemus, mille õpilane omandab vastastikuses toimes füüsilise, vaimse ja sotsiaalse keskkonnaga. Kogemusi omandades muutub õpilase käitumine eesmärgipärasemaks. Õppekeskkond kindlustatakse koolis õppekava alusel toimuva süstemaatilise ja sihipärase õppe- ja kasvatustegevusega ning õppekeskkonnaks on ka kodu ja laiemas elukeskkonnas toimivad mõjutused. Õpilane on õppeprotsessis aktiivne osaleja, kes võtab võimetekohaselt osa oma õppimise eesmärgistamisest, õpib iseseisvalt ja koos kaaslastega, õpib oma kaaslasi ja ennast hindama ning oma õppimist analüüsima ja juhtima. Uute teadmiste omandamisel tugineb õpilane varasematele ning konstrueerib uue teabe põhjal enda teadmised. Omandatud teadmisi rakendatakse uutes olukordades, probleemide lahendamisel, valikute tegemisel, väidete õigsuse üle arutledes, oma seisukohti argumenteerides ning edaspidiste õpingute käigus. Õppimine on elukestev protsess, milleks vajalikud oskused ja tööharjumused kujunevad põhihariduse omandamise käigus.

2.6.2. Kiltsi Põhikooli õppekavas mõistetakse õpetamist kui õppekeskkonna ja õppetegevuse organiseerimist viisil, mis seab õpilase tema arengule vastavate, kuid pingutust nõudvate ülesannete ette, mille kaudu tal on võimalik omandada kavandatud õpitulemused.

2.6.3. Kiltsi Põhikooli õppekavas mõistetakse kasvatust kui õpilase suhete kujundamist teda ümbritseva maailmaga. Edukas väärtuskasvatus eeldab kogu koolipere, õpilase ja perekonna vastastikust usaldust ning koostööd. Hoiakute kujundamise võtmeisik on õpetaja, kelle ülesanne on pakkuda isiklikku eeskuju, toetada õpilaste loomupärast

soovi enda identiteedis selgusele jõuda ning pakkuda sobiva arengukeskkonna kaudu tuge erinevates rühmades ja kogukondades ning kogu ühiskonnas aktsepteeritavate käitumisharjumuste väljaarendamiseks.

2.6.4. Õpet kavandades ja ellu viies:

a) arvestatakse õpilase taju- ja mõtlemisprotsessi eripära, võimeid, keelelist, kultuurilist ja perekondlikku tausta, vanust, sugu, terviseseisundit, huvi ja kogemusi;

b) arvestatakse, et õpilase õppekoormus oleks ea- ja võimetekohane, võimaldades talle aega puhkuseks ja huvitegevuseks;

c) võimaldatakse õpilastele mitmekesiseid kogemusi erinevates

kultuurivaldkondades;

d) kasutatakse teadmisi ja oskusi reaalses olukorras; tehakse uurimistööd ning seostatakse erinevates valdkondades õpitavat igapäevase eluga;

e) luuakse võimalusi õppimiseks ja toime tulemiseks erinevates sotsiaalsetes suhetes

(õpilane-õpetaja, õpilane-õpilane);

f) kasutatakse nüüdisaegset ja mitmekesist õppemetoodikat, -viise ja -vahendeid (sealhulgas suulisi ja kirjalikke tekste, audio- ja visuaalseid õppevahendeid, aktiivõppemeetodeid, õppekäike, õues- ja muuseumiõpet jms);

g) kasutatakse asjakohaseid hindamisvahendeid, -viise ja –meetodeid;

h) kasutatakse diferentseeritud õpiülesandeid, mille sisu ja raskusaste võimaldavad õpilasel sobiva pingutustasemega õppida, arvestades sealjuures igaühe individuaalsust.

2.6.5. Õppetegevus ja selle tulemused kujundatakse tervikuks lõimingu kaudu. Lõiming toetab õpilaste üld- ja valdkonnapädevuste kujunemist. Lõimingu saavutamist kavandatakse kooli õppekava arenduse ning õppe- ja kasvatustegevuse planeerimise käigus.

2.6.6. Õppe lõimimine saavutatakse erinevate ainevaldkondade õppeainete ühisosa järgimisel, õppeainete, koolisiseste projektide ja läbivate teemade ühiste temaatiliste rõhuasetuste, õppeülesannete ning –viiside abil. Lõimingu saavutamiseks korraldab kool õpet ja kujundab õppekeskkonda ning õpetajate koostööd viisil, mis võimaldab

aineülest käsitlust: täpsustades pädevusi, seades õppe-eesmärke ning määratledes erinevate õppeainete ühiseid probleeme ka mõistestikku.

2.6.7. Õppekeskkonnana mõistetakse õpilasi ümbritseva vaimse, sotsiaalse ja füüsilise keskkonna kooslust, milles õpilased arenevad ja õpivad. Õppekeskkond toetab õpilase arenemist iseseisvaks ja aktiivseks õppijaks, kannab õppekava alusväärtusi ja oma kooli vaimsust ning säilitab ja arendab edasi paikkonna ja koolipere traditsioone.

2.6.8. Kiltsi Põhikool korraldab õppe, mis kaitseb ning edendab õpilase vaimset ja füüsilist tervist. Õppekoormus vastab õpilase jõuvarudele.

2.6.9. Sotsiaalse ja vaimse keskkonna kujundamisel:

a) osaleb kogu koolipere;

b) luuakse vastastikusel lugupidamisel ja üksteise seisukohtade arvestamisel põhinevad ning kokkuleppeid austavad suhted õpilaste, vanemate, õpetajate, kooli juhtkonna ning teiste õpetuse ja kasvatusega seotud osaliste vahel;

c) koheldakse kõiki õpilasi eelarvamusteta, õiglaselt ja võrdõiguslikult, austades nende eneseväärikust ning isikupära kultuuritaustast olenemata;

d) jagatakse asjakohaselt ja selgelt otsustusõigus ja vastutus;

e) märgatakse ja tunnustatakse kõigi õpilaste pingutusi ja õpiedu; hoidutakse õpilaste sildistamisest ja nende eneseusu vähendamisest;

f) välditakse õpilastevahelist vägivalda ja kiusamist;

g) ollakse avatud vabale arvamustevahetusele, sealhulgas kriitikale;

h) luuakse õpilastele võimalusi näidata initsiatiivi, osaleda otsustamises ning tegutseda nii üksi kui koos kaaslastega;

i) luuakse õhkkond, mida iseloomustab abivalmidus ning üksteise toetamine õpi- ja eluraskuste puhul;

j) luuakse õhkkond, mis rajaneb inimeste usalduslikel suhetel, sõbralikkusel ja heatahtlikkusel;

k) korraldatakse koolielu inimõigusi ja demokraatiat austava ühiskonna mudelina, mida iseloomustavad kooliperes jagatud ja püsivad alusväärtused ning heade ideede ja positiivsete uuenduste toetamine;

l) korraldatakse koolielu lähtudes rahvusliku, rassilise ja soolise võrdõiguslikkuse põhimõttest.

2.6.10. Füüsilist keskkonda kujundades jälgib Kiltsi Põhikool, et:

a) kasutatavate rajatiste ja ruumide sisustus ning kujundus on õppe seisukohalt otstarbekas;

b) õppes on võimalus kasutada internetiühendusega arvutit ja esitlustehnikat ning õpilastel on võimalus kasutada kooliraamatukogu;

c) kasutatavate rajatiste ja ruumide sisustus on turvaline ning vastab tervisekaitse- ja ohutusnõuetele;

d) ruumid, sisseseade ja õppevara on esteetilise väljanägemisega;

e) kasutatakse eakohast ning individuaalsele eripärale kohandatavat õppevara, sealhulgas nüüdisaegseid info- ja kommunikatsioonitehnoloogiatel põhinevaid õppematerjale ja –vahendeid;

f) on olemas kehalise tegevuse ning tervislike eluviiside edendamise võimalused nii koolitundides kui ka tunniväliselt.

2.6.11. Õpet korraldatakse ka väljaspool kooli ruume (sealhulgas kooliõues, looduses, muuseumides, arhiivides, keskkonnahariduskeskustes, ettevõtetes ja asutustes) ning virtuaalses õppekeskkonnas.

2.6.12. Kiltsi Põhikoolis kohaldatakse 2.-8.klassi õpilastele õppepraktikat, mis rakendub suvel

a) noorgiidiõppe läbinutele soovi korral giidipraktikas 3 päeva jooksul;

b) ülejäänud õpilastele 3 aiatööpäeva näol.

**3. Kiltsi Põhikooli tunnijaotusplaan õppeaineti ja aastati**

3.1. Kiltsi Põhikool tagab õpilasele õppe kohustuslikes õppeainetes alljärgnevas tunnijaotusplaanis vastavalt I, II ja III kooliastmele esitatud nädala õppetundide mahus:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | 1. | 2. | 3. | I | 4. | 5. | 6. | II | 7. | 8. 9. III | | |
| Eesti keel | 7 | 6 | 6 | 19 | 5 | 3 | 3 | 11 | 2 | 2 | 2 | 6 |
| Kirjandus |  |  |  |  |  | 2 | 2 | 4 | 2 | 2 | 2 | 6 |
| A-võõrkeel |  |  | 3 | 3 | 3 | 3 | 3 | 9 | 3 | 3 | 3 | 9 |
| B-võõrkeel |  |  |  |  |  |  | 3 | 3 | 3 | 3 | 3 | 9 |
| Matemaatika | 3 | 3 | 4(3+1) | 10 | 4 | 4 | 5 | 13 | 5 | 4 | 4 | 13 |
| Loodusõpetus | 1 | 1 | 1 | 3 | 2 | 2 | 3 | 7 | 2 |  |  | 2 |
| Geograafia |  |  |  |  |  |  |  |  | 1 | 2 | 2 | 5 |
| Bioloogia |  |  |  |  |  |  |  |  | 1 | 2 | 2 | 5 |
| Keemia |  |  |  |  |  |  |  |  |  | 2 | 2 | 4 |
| Füüsika |  |  |  |  |  |  |  |  |  | 2 | 2 | 4 |
| Ajalugu |  |  |  |  |  | 1 | 2 | 3 | 2 | 2 | 2 | 6 |
| Inimeseõpetus |  | 1 | 1 | 2 |  | 1 | 1 | 2 | 1 | 1 |  | 2 |
| Ühiskonnaõpetus |  |  |  |  |  |  | 1 | 1 |  |  | 2 | 2 |
| Muusika | 2 | 2 | 2 | 6 | 2 | 1 | 1 | 4 | 1 | 1 | 1 | 3 |
| Tööõpetus, käsitöö | 1 | 2 | ½ | 4,5 | 2 | 2 | 2 | 6 | 2 | 2 | 1 | 5 |
| ja kodundus |  |  |  |  |  |  |  |  |  |  |  |  |
| Kunst | 2 | 1 | 2/1 | 4,5 | 1 | 1 | 1 | 3 | 1 | 1 | 1 | 3 |
| Kehaline kasvatus | 2 | 3 | 3 | 8 | 3 | 3 | 2 | 8 | 2 | 2 | 2 | 6 |
| Valikained | 2 | 4 | 2 | 8 | 3 | 5 | 1 | 9 | 2 | 1 | 1 | 4 |
| Maksimaalne  nädalakoormus | 20 | 23 | 25 |  | 25 | 28 | 30 |  | 30 | 32 | 32 |  |
| Majandusõpe | 1 | 1 | 1 |  | 1 | 1 | 1 |  |  |  |  |  |
| Tantsuõpetus | 1 | 1 | 1 |  | 1 | 1 |  |  |  |  |  |  |
| Nuputamine |  | 1 |  |  | 1 | 1 |  |  |  |  |  |  |
| Kodulugu |  | 1 |  |  |  | 1 |  |  |  |  |  |  |
| Arvutiõpetus/giid |  |  |  |  |  | 1 |  |  | 1 | 1 | 1 |  |
| Keskkonnaõpetus |  |  |  |  |  |  |  |  | 1 |  |  |  |

**4. Läbivad teemad ja nende käsitlemise põhimõtted, lõimingu põhimõtted, seejuures III kooliastme läbivatest teemadest lähtuva või õppeaineid lõimiva loovtöö korraldamise põhimõtted ning temaatilised rõhuasetused Kiltsi Põhikoolis**

4.1. Läbivad teemad on üld- ja valdkonnapädevuste, õppeainete ja ainevaldkondade lõimingu vahendiks ning neid arvestatakse koolikeskkonna kujundamisel. Läbivad teemad on aineülesed ja käsitlevad ühiskonnas tähtsustatud valdkondi ning võimaldavad luua ettekujutuse ühiskonna kui terviku arengust, toetades õpilase suutlikkust oma teadmisi erinevates olukordades rakendada.

4.2. Läbivate teemade õpe realiseerub eelkõige:

a) õppekeskkonna korralduses – kooli vaimse, sotsiaalse ja füüsilise õppekeskkonna kujundamisel arvestatakse läbivate teemade sisu ja eesmärke;

b) aineõppes – läbivatest teemadest lähtudes tuuakse aineõppesse sobivad teemakäsitlused, näited ja meetodid, viiakse koos läbi aineteüleseid, klassidevahelisi ja ülekoolilisi projekte. Õppeainete roll läbiva teema õppes on lähtuvalt õppeaine taotlustest ja õppesisust erinev, olenevalt sellest, kui tihe on ainevaldkonna seos läbiva teemaga;

c) valikainete valikul – valikained toetavad läbivate teemade taotlusi;

d) läbivatest teemadest lähtuvas või õppeaineid lõimivas loovtöös – õpilased võivad läbivast teemast lähtuda selle loovtöö valikul, mida tehakse kas iseseisvalt või rühmatööna;

e) korraldades võimaluse korral koostöös kooli pidaja, paikkonna asutuste ja ettevõtete, teiste õppe- ja kultuuriasutuste ning kodanikuühendustega klassivälist õppetegevust ja huviringide tegevust ning osaledes maakondlikes, üle-eestilistes ja rahvusvahelistes projektides.

4.3. Õpetuses ja kasvatuses käsitletavad läbivad teemad on:

a) elukestev õpe ja karjääri planeerimine – taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema mõistlikke kutsevalikuid;

b) keskkond ja jätkusuutlik areng – taotletakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes hoiab ja kaitseb keskkonda ning väärtustades jätkusuutlikkust, on valmis leidma lahendusi keskkonna- ja inimarengu küsimustele;

c) kodanikualgatus ja ettevõtlikkus – taotletakse õpilase kujunemist aktiivseks ning vastutustundlikuks kogukonna- ja ühiskonnaliikmeks, kes mõistab ühiskonna toimimise põhimõtteid ja mehhanisme ning kodanikualgatuse tähtsust, tunneb end ühiskonnaliikmena ning toetub oma tegevuses riigi kultuurilistele traditsioonidele ja arengusuundadele;

d) kultuuriline identiteet – taotletakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana ning kultuuride muutumist ajaloo vältel, kellel on ettekujutus kultuuride mitmekesisusest ja kultuuriga määratud elupraktikate eripärast ning kes väärtustab omakultuuri ja kultuurilist mitmekesisust ning on kultuuriliselt salliv ja koostööaldis;

e) teabekeskkond – taotletakse õpilase kujunemist teabeteadlikuks inimeseks, kes tajub ja teadvustab ümbritsevat teabekeskkonda, suudab seda kriitiliselt analüüsida ning toimida selles oma eesmärkide ja ühiskonnas omaksvõetud kommunikatsioonieetika järgi;

f) tehnoloogia ja innovatsioon – taotletakse õpilase kujunemist uuendusaltiks ja nüüdisaegseid tehnoloogiaid eesmärgipäraselt kasutada oskavaks inimeseks, kes tuleb toime kiiresti muutuvas tehnoloogilises elu-, õpi- ja töökeskkonnas;

g) tervis ja ohutus – taotletakse õpilase kujunemist vaimselt, emotsionaalselt, sotsiaalselt ja füüsiliselt terveks ühiskonnaliikmeks, kes on võimeline järgima tervislikku eluviisi, käituma turvaliselt ning kaasa aitama tervist edendava turvalise keskkonna kujundamisele;

h) väärtused ja kõlblus – taotletakse õpilase kujunemist kõlbeliselt arenenud inimeseks, kes tunneb ühiskonnas üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires.

|  |  |  |
| --- | --- | --- |
|  | Õpetuses ja kasvatuses  käsitletavad läbivad teemad | Igal õppeaastal toimuvad ülekoolilised tegevused, kus  käsitletakse eelkõige seda läbivat teemat |
| 1 | Elukestev õpe ja karjääri  planeerimine | Teadusbussi teenuse kasutamine  Harivad külalisesinejad Näitusloeng Ettelugemispäev  Mitmekesiste huviringide töö |
| 2. | Keskkond ja jätkusuutlik  areng | Looduskaitsepäev  Teeme ära Matkapäevad Aiatöö Veepäev  Koolikeskkonna looja ja hoidja aunimetuse andmine |
| 3. | Kodanikualgatus ja  ettevõtlikus | Õpilasesinduse tegevuse koordineerimine  Klassiaktiivi tööle rakendamine  Õpetajate päev  Kodanikupäev  Kooli sünnipäeva tähistamine  Kooli aastapäev  Vabariigi aastapäeva tähistamine  Isamaaliste luuletuste kirjutamise/lugemise konkurss |
| 4. | Kultuuriline identiteet | Rahvusvahelised projektid Erasmus+ ja Nordplus  Emakeelepäev  Euroopa keelte päev  Admiral Krusensterni sünnipäev  Kaunite kunstide nädal  Edukate ekskursioonid, klassiekskursioonid  Rahvakalendri tähtpäevade tähistamine  Rahvuskultuuriõhtud |
| 5. | Teabekeskkond | Kooli ajaleht  Raamatukogu |

18

|  |  |  |
| --- | --- | --- |
|  |  | Meediapäev - + ja –  Ainepäevad  Geograafia põrandamäng  Olümpiaadidel, viktoriinidel, võistlustel osalejate tunnustamine |
| 6. | Tehnoloogia ja  innovatsioon | Robootika  Arvutiõpetus |
| 7. | Tervis ja ohutus | Tervist edendav kool  Spordipäevad Tuletõrjeõppused Liiklusalane kasvatustöö Tervisepäev |
| 8. | Väärtused ja kõlblus | Klassidevaheline võistlus  Jõulupidu  Isadepäev, emadepäev, lemmikloomapäev  Sünnipäevalaste õnnitlemine  Edukate õpilaste tunnustamine/premeerimine |

**4.4. III kooliastme läbivatest teemades lähtuva või õppeaineid lõimiva loovtöö korraldamise põhimõtted ning temaatilised rõhuasetused Kiltsi Põhikoolis**

4.4.1. III kooliastmes korraldab põhikool õpilastele läbivatest teemadest lähtuva või õppeaineid lõimiva loovtöö, milleks on uurimus, projekt, kunstitöö või muu taoline.

4.4.2. Loovtöö temaatika valib kool, täpsema teemavaliku teevad õpilased. Õpetajad tutvustavad õppeaasta alguses loovtöö korraldamise põhimõtteid ning temaatilisi rõhuasetusi, pakuvad välja erinevaid teemasid.

4.4.3. I veerandi lõpuks valivad 7.klassi õpilased loovtöö teema koostöös juhendava õpetajaga.

4.4.4. Loovtöö juhendajad kinnitatakse õpilasele Kiltsi Põhikooli direktori käskkirjaga.

4.4.5. Loovtööd võib teha õpilane nii individuaalselt kui ka rühmatööna.

4.4.6. Loovtöö koosneb nii teoreetilisest kui ka praktilisest osast.

4.4.7. Igal õpilasel on võimalik tutvuda loovtöö juhendiga kooli raamatukogus ja koduleheküljel.

4.4.8. Valmis loovtöö esitatakse Kiltsi Põhikooli direktorile õppeaasta IV veerandi esimese nädala jooksul kirjalikul ja võimalusel digitaalsel kujul.

4.4.9. Õpilane kaitseb esitatud loovtööd kaitsmiskomisjoni ees.

4.4.10. Loovtööde hindamiseks moodustatakse Kiltsi Põhikooli direktori käskkirjaga kolmeliikmeline kaitsmiskomisjon ja igale loovtööle retsensent.

4.4.11. Esitatud loovtöö kaitsmine toimub õppeaasta maikuu esimesel nädalal.

4.4.12. Õpilaste loovtöid tutvustatakse Kiltsi Põhikooli ainepäevadel, õpilastööde konverentsidel jm.

**5. Ülekooliliste, koolidevaheliste ja rahvusvaheliste projektide kavandamise põhimõtted**

**Kiltsi Põhikoolis**

5.1. Ülekoolilised ja koolidevahelised projektid kavandatakse üldjuhul enne õppeaasta algust.

5.2. Ülekoolilised ja koolidevahelised projektid peavad olema kooskõlas Kiltsi Põhikooli õppekava tulemustega.

5.3. Kiltsi Põhikooli õppenõukogu kinnitab kooli üldtööplaani iga õppeaasta alguseks.

5.4. Rahvusvahelised projektid esitatakse vastavalt projekti esitamise tähtajale. Erasmus+ ja

Nordplus projektide esitamistähtaeg on kevadel.

5.5. Projektipartnerite leidmiseks eeltööd teha sügisest.

**6. Õppe ja kasvatuse korraldus (sealhulgas projekt-, õues- ja muuseumiõppeks ning ekskursioonideks ja õppekäikudeks vajalik aeg) Kiltsi Põhikoolis**

6.1. Õppe ja kasvatuse põhivorm on õppetund.

6.2. Põhikooli õpilase suurim lubatud nädala õppekoormus õppetundides on:

a) 1.klassis 20;

b) 2.klassis 23;

c) 3. ja 4.klassis 25;

d) 5.klassis 28;

e) 6. ja 7.klassis 30;

f) 8. ja 9.klassis 32.

6.3. Õpet kavandades ja õpet ellu viies arvestatakse, et õpilase õppekoormus oleks ea- ja jõukohane, võimaldades talle aega puhkuseks ja huvitegevuseks.

6.4. Õpetaja planeerib oma tööd koostöös teiste õpetajatega. Õppeveerandi jooksul läbitavad peamised teemad, vajalikud õppevahendid, hindamise korraldus ja planeeritavad üritused tehakse õpilastele teatavaks õppeveerandi algul.

6.5. Kooli päevakava kajastab õppetegevuste ning kooli õppekava toetavate õppekavaväliste tegevuste, nagu pikapäevarühmas ja ringides korraldavate tegevuste järjestust ja ajalist kestvust. Kooli päevakava kehtestab direktor.

6.6. Õppeaasta koosneb neljast enam-vähem ühepikkusest õppeveerandist ning haridus- ja teadusministri poolt määratud koolivaheaegadest.

6.7. Kõiki õppeaineid õpitakse kogu õppeaasta vältel; 1.-9.klassis on aineõpe.

6.8. Projekt-, õues- ja muuseumiõpe ning ekskursioonid ja õppekäigud planeeritakse võimalusel õppeveerandi viimasele nädalale, kui kooli üldtööplaanis ei ole muud ajalised täpsustused.

**7. Hindamise korraldus**

**7.1. Hindamine**

7.1.1. Hindamise eesmärk on:

a) toetada õpilase arengut;

b) anda tagasisidet õpilase õppeedukuse kohta;

c) innustada ja suunata õpilast sihikindlalt õppima;

d) suunata õpilase enesehinnangu kujunemist, suunata ja toetada õpilast edasise haridustee valikul;

e) suunata õpetaja tegevust õpilase õppimise ja individuaalse arengu toetamisel;

f) anda alus õpilase järgmisesse klassis üleviimiseks ning kooli lõpetamise otsuse tegemiseks.

7.1.2. Hindamine on süstemaatiline teabe kogumine õpilase arengu kohta, selle teabe analüüsimine ja tagasiside andmine. Hindamine on aluseks õppe edasisele kavandamisele. Hindamisel kasutatakse mitmesuguseid meetodeid, hindamisvahendeid ja –viise. Hindamine on õpetamise ja õppimise lahutamatu osa.

7.1.3. Põhikooli I - III kooliastmel hinnatakse õpilaste teadmisi, oskusi ja vilumusi viiepallisüsteemis, kus hinne „5“ on „väga hea“, „4“ – „hea“, „3“ – „rahuldav“, „2“ –

„puudulik“ ja „1“ – „nõrk“.

7.1.4. Hindamise põhimõtted ja kord on lahti kirjutatud Kiltsi Põhikooli hindamisjuhendis.

7.1.5. Hindamise põhimõtteid ja korda tutvustatakse klassijuhatajate poolt õpilastele õppeaasta alguses. Lapsevanemad saavad vastava info koosolekutel, arenguvestlusel, kooli kodulehelt või paberkandjal.

7.1.6. Kool annab õpilasele ja vanemale kirjalikku tagasisidet õpilase käitumise

(sealhulgas hoolsus) kohta iga õppeveerandi lõpus õpilase klassitunnistuse kaudu.

7.1.7. Õpilasel on õigus saada teavet hindamise korralduse ning saadud hinnete kohta.

Õpilasel on õigus teada, milline hinne on aluseks kokkuvõtvale hindele.

7.1.8. Õpilasi ja vanemaid teavitatakse hinnetest üldjuhul päeviku või e-kooli kaudu, vajadusel õppeveerandi jooksul hinnetelehe kaudu.

7.1.9. Õpilasel või tema seaduslikul esindajal on õigus hindeid vaidlustada 10 päeva jooksul pärast hinde teadasaamist, esitades kooli direktorile kirjalikult vastava taotluse koos põhjendusega. Kooli direktor teeb otsuse ja teavitab sellest taotluse esitajat kirjalikult 5 tööpäeva jooksul otsuse vastuvõtmise päevast arvates.

7.1.10. Käitumise ja hoolsuse hindamisel lähtutakse Kiltsi Põhikooli kodukorra nõuetest ja üldlevinud käitumis- ning kõlblusnormidest.

7.1.11. Igapäevaselt saab õpilase käitumise ja hoolsuse kohta tagasisidet e-kooli või päevikusse lisatavate märkuste kaudu.

**7.2. Kujundav hindamine**

7.2.1. Kujundava hindamisena mõistetakse õppe kestel toimuvat hindamist, mille käigus analüüsitakse õpilase teadmisi, oskusi, hoiakuid, väärtushinnanguid ja käitumist, antakse tagasisidet õpilase seniste tulemuste ning vajakajäämiste kohta, innustatakse ja suunatakse õpilast edasisel õppimisel ning kavandatakse edasise õppimise eesmärgid ja teed. Kujundav hindamine keskendub eelkõige õpilase arengu võrdlemisele tema varasemate saavutustega. Tagasiside kirjeldab õigel ajal ja

võimalikult täpselt õpilase tugevaid külgi ja vajakajäämisi ning sisaldab ettepanekuid edaspidisteks tegevusteks, mis toetavad õpilase arengut.

7.2.2. Õppetunni vältel saab õpilane enamasti suulist või kirjalikku sõnalist tagasisidet õppeainet ja ainevaldkonda puudutavate teadmiste ja oskuste (sealhulgas üldpädevuste, kooliastme õppe- ja kasvatuseesmärkide ja läbivate teemade) kohta. Kogu õppepäeva vältel annavad pedagoogid õpilasele tagasisidet, et toetada õpilase käitumise, hoiakute ja väärtushinnangute kujunemist. Kiltsi Põhikool reageerib juhtumitele, mis on vastuolus üldtunnustatud väärtuste ning heade tavadega.

7.2.3. Õpilane kaasatakse enese ja kaaslaste hindamisse, et arendada tema oskust eesmärke seada ning oma õppimist ja käitumist eesmärkide alusel analüüsida ning tõsta õpimotivatsiooni.

7.2.4. Kujundava hindamise ühe vahendina võib kasutada õpimappi. Õpimapp õppimise päevikuna sisaldab nii õppetöid kui ka tööde analüüsi ja tagasisidet. Õpimappe võib koostada aine- ja valdkonnapõhiselt, läbivate teemade või üldpädevuste kohta.

**8. Õpilaste ja vanemate teavitamise ja nõustamise korraldus**

8.1. Kiltsi Põhikool tagab õpilasele ning vanematele teabe kättesaadavuse õppe ja kasvatuse korralduse kohta ning juhendamise ja nõustamise õppetööd käsitlevates küsimustes.

8.2. Peamised õppeteemad, vajalikud õppevahendid, hindamise korraldus ja planeeritavad üritused tehakse õpilasele teatavaks õppeveerandi algul. Sama informatsioon on kättesaadav ka e-koolis ja kooli kodulehel.

8.3. Kool tagab õpilasele, kellel tekib ajutine mahajäämus või kes paistab silma erilise andekusega täiendava juhendamise väljaspool õppetunde (individuaalne õpiabi).

8.4. Õpilase arengu toetamiseks korraldatakse temaga vähemalt üks kord õppeaasta jooksul arenguvestlus, mille põhjal lepitakse kokku edasises õppes ja arengu eesmärkides. Arenguvestlusel osalevad õpilane, klassijuhataja ja vanem. Arenguvestlust viiakse läbi vastavalt Kiltsi Põhikooli direktori poolt kehtestatud arenguvestluse korraldamise tingimustele ja korrale.

8.5. Arenguvestluste kokkuvõte esitatakse järelduste tegemiseks direktorile.

8.6. Kool korraldab õpilaste ja vanemate teavitamist edasiõppimisvõimalustest ja tagab õpilastele karjääriteenuste (karjääriõpe, -info või -nõustamine) kättesaadavuse.

8.7. Kooli ja vanemate koostöö koordineerimiseks kutsub direktor kokku õpilaste vanemate koosoleku vähemalt üks kord õppeaasta jooksul. Statsionaarse õppe puhul on direktor vähemalt ühe viiendiku (20 %) õpilaste vanemate nõudmisel kohustatud kutsuma kokku selle klassi õpilaste vanemate koosoleku.

**9. Kiltsi Põhikooli õpilaste juhendamise ja hariduslike erivajadustega õpilaste õppekorralduse põhimõtted**

9.1. Kiltsi Põhikooli õpetajad jälgivad õpilase arengut ja toimetulekut koolis ning vajaduse

korral kohandavad õpet õpilase vajaduste kohaselt. Õpilase võimete ja annete arendamiseks tuleb põhikoolis selgitada välja õpilase individuaalsed õpivajadused, valida sobivad õppemeetodid ning korraldada vajaduse korral diferentseeritud õpet. Kool tagab õpilasele, kellel tekib ajutine mahajäämus eeldatavate õpitulemuste saavutamisel, täiendava pedagoogilise juhendamise väljaspool õppetunde. Konsultatsioonide ajad on kooli kodulehekülje.

9.2. Kiltsi Põhikool nõustab vajaduse korral õpilase vanemat õpilase arengu toetamises ja kodus õppimises.

9.3. Hariduslike erivajadustega on õpilane, kelle eriline andekus, õpiraskused, terviserike, puue, käitumis- ja tundeeluhäired, pikemaajaline õppest eemal viibimine või kooli õppekeele ebapiisav valdamine toob kaasa vajaduse teha muudatusi või kohandusi õppe sisus, õppeprotsessis, õpikeskkonnas (õppevahendid, õpperuumid, suhtluskeel, sealhulgas viipekeel või muu alternatiivne kommunikatsioon, tugipersonal, spetsiaalse ettevalmistusega pedagoogid jms) või taotletavates õpitulemustes.

9.4. Kiltsi Põhikooli kui eesti õppekeelega koolil on valmisolek õpetada eesti keelest erineva emakeelega õpilasi „Eesti keel teise keelena“ ainekava alusel.

9.5. Eestis vähem kui 3 aastat elanud õpilase puhul võib lapsevanema taotlusel loobuda B- võõrkeele õppest.

9.6. Hariduslike erivajadustega õpilaste õppe toetamiseks kasutatakse individuaalset õpiabi, õpiabi rühma ja individuaalset õppekava.

9.7. Sõltuvalt õpilase hariduslikest erivajadustest võib Kiltsi Põhikool teha talle muudatusi või kohandusi õppeajas, õppe sisus, õppeprotsessis, õppekeskkonnas või taotletavates õpitulemustes. Nende muudatuste tegemisse kaasatakse õpilase vanem. Kui muudatuste

või kohandustega kaasneb nädalakoormuse või õppe intensiivsuse oluline kasv või kahanemine võrreldes riikliku või kooli õppekavaga, tuleb muudatuste rakendamiseks koostada individuaalne õppekava.

9.8. Kui individuaalse õppekavaga ettenähtud muudatused ja kohandused ei võimalda riiklikus õppekavas sätestatud õpitulemusi saavutada, on individuaalse õppekava rakendamine lubatud üksnes nõustamiskomisjoni soovitusel.

**10. Karjääriteenuse korraldus**

10.1. 8. ja 9.klassis korraldab klassijuhataja koostööd psühholoogiga ja karjäärinõustamise spetsialistidega erinevaid nõustamis- ja infotunde õpilastele.

10.2. 8. ja 9.klassis korraldab klassijuhataja koostöös huvitöö koordineerijaga erinevaid õppeasutuste infotunde ning õppekäike õppeasutustesse ja ettevõtetesse.

**11. Õpetaja töökava koostamise põhimõtted**

11.1. Klassiõpetajad ja aineõpetajad kujundavad kooli õppekava alusel välja veerandite kaupa töökava, mis arvestab klassi omapära ja suundumust, kooli arengusuunda ja eripära, õpilaste vaimseid ja kooli materiaalseid ressursse.

11.2. Klassiõpetaja ja aineõpetaja töökava sisaldab vähemalt õppeveerandi jooksul läbitavaid peamisi teemasid, hindamise korraldust ja olulisi märkusi, millest õpetajad teavitavad õpilasi õppeveerandi algul. Sama informatsioon on kättesaadav ka e-koolis ja kooli kodulehel.

**12. Kiltsi Põhikooli õppekava uuendamise ja täiendamise kord**

12.1. Kiltsi Põhikooli õppekava koostamine ja arendamine eeldab õpilaste ja õpetajate, õpetajate ja juhtkonna, kooli hoolekogu, kooli ja vanemate, kooli pidaja, teiste õppeasutuste ja organisatsioonide koostööd põhikooli riikliku õppekava üldosa mõtestamisel ja ainekavade koostamisel.

12.2. Kiltsi Põhikooli õppekava koostamises ja arendamises kasutatakse erinevaid töövorme, töös osalevad kõik pedagoogid. Õppekava koostamise ja arendamise demokraatliku korralduse eest vastutab kooli direktor.

12.3. Kiltsi Põhikooli õppekava kehtestab kooli direktor. Kooli õppekava ja selle muudatused esitatakse enne kehtestamist arvamuse avaldamiseks kooli hoolekogule, õpilasesindusele ja õppenõukogule.

12.4. Kiltsi Põhikooli õppekava vaadatakse muudatuste või täienduste tegemiseks üle üks kord õppeaasta jooksul ning esitatakse arvamuse avaldamiseks õppeaasta viimases õppenõukogus.

12.5. Andmed kooli õppekava kohta kantakse hariduse infosüsteemi õppekavade ja koolituslubade alamregistrisse.